stanford-oval/wikipedia huggingface dataset:
Aljohovštšina
Nähtävyydet ja matkailu

Kunnan matkailupotentiaali perustuu sen vesistöihin, luontoon ja kulttuurihistoriallisiin kohteisiin. Huomattavin nähtävyys on Aljohovštšinan vuonna 1730 rakennettu puinen arkkienkeli Mikaelin kirkko, joka on valtakunnallinen suojelukohde. Muita rakennusmuistomerkkejä ovat 1900-luvun alussa pystytetty Tervenitšin kirkko sekä entinen Imotšenitsyn kartano, jossa on asunut taiteilija Vasili Polenov. Tervenitšissä on säilynyt kauppias Švangeimin kartano puistoalueineen ja Ljugovitšissa Neitsyt Marian kolmikätiselle ikonille omistettu tsasouna.
Aljohovštšina on kuuluisa savesta valmistetuista leluistaan, joilla myös paikallinen kirkko on koristeltu. Kylän käsityökeskuksen yhteydessä on kotiseutumuseo ja Tervenitšissä vepsäläisen kulttuurin museo. Vonozerossa järjestetään vuosittain vepsäläinen kulttuurijuhla.
Ljugovitšissa toimii Zolotaja gorka -niminen lomakylä kahviloineen. Savozero-järvellä on retkeilymaja ja Palginossa ja Pirozerossa kalastus- ja metsästysmajat. Ajohovštšinaan suunnitellaan laskettelukeskusta, Tervenitšiin hotellia ja Vonozeroon kansatieteellistä puistoaluetta.
Aiheesta muualla

Aljohovštšinan kunnan sivusto (venäjäksi)
Aljohovštšina Leningradin alueen kulttuuri -tietosanakirjassa (venäjäksi)
Myristiinihappo

| Myristiinihappo |
| --- | --- |

Tunnisteet
IUPAC-nimi:  Tetradekanoiinihappo
CAS-numero:  544-63-8
PubChem CID:  11005
SMILES:  CCCCCCCCCCCCCC(=O)O
Ominaisuudet
Molekyylikaava:  C14H28O2
Moolimassa:  228,37092 g/mol
Sulamispiste:  54,4 °C
Kiehumispiste:  326 °C
Tiheys:  0,8622 g/cm3
Myristiinihappo (tunnetaan myös nimellä n-tetradekaanihappo ja 14:0) on tyydyttynyt rasvahappo, jonka rakennekaava on muotoa CH3(CH2)12COOH. Myristiinihapon suoloja tai esteriä kutsutaan myristaateiksi. Myristiinihappo on saanut nimensä muskottipuun (Myristica fragrans) mukaan, joka sisältää 75 % myristiinihapon triglyseridiä, trimyristiiniä (C45H86O6). Myristiinihappoa esiintyy myös öljypalmussa (Elaeis guineensis), kookosrasvassa ja voirasvassa sekä pieninä määrinä eläinrasvassa ja kaskelotin rasvan sisältämässä öljyssä. Myristiinihapon johdannaisia kutsutaan myristyylialdehydeiksi ja myristyylialkoholeiksi.
Yhdistettä esiintyy myös kukkien tuoksuissa ja semiokemikaalina eliöiden viestinnässä.
Aiheesta muualla

PubChem: Tetradecanoic acid (englanniksi)
Human Metabolome Database: Myristic acid (englanniksi)
Kyoto Encyclopedia of Genes and Genomes (KEGG): Myristic acid (englanniksi)
ChemBlink: Myristic acid (englanniksi)
Dr. Duke's Phytochemical and Ethnobotanical Databases: Myristic acid (englanniksi)
Pherobase: Floral Compound – myristic acid (englanniksi)
Pherobase: Semiochemical – myristic acid (englanniksi)
Rasvahapot
| --- | --- |
Tyydyttyneet:  Etikkahappo (C2)  Propionihappo (C3)  Voihappo (C4)  Valeriaanahappo (C5)  Kapronihappo (C6)  Enantyylihappo (C7)  Kapryylihappo (C8)  Pelargonihappo (C9)  Kapriinihappo (C10)  Hendekaanihappo (C11)  Lauriinihappo (C12)  Tridekyylihappo (C13)  Myristiinihappo (C14)  Pentadekyylihappo (C15)  Palmitiinihappo (C16)  Margariinihappo (C17)  Steariinihappo (C18)  Nonadekyylihappo (C19)  Arakidihappo (C20)  Heneikosyylihappo (C21)  Beheenihappo (C22)  Trikosyylihappo (C23)  Lignoseriinihappo (C24)  Pentakosyylihappo (C25)  Keroottihappo (C26)  Heptakosyylihappo (C27)  Montaanihappo (C28)  Nonakosyylihappo (C29)  Melissiinihappo (C30)  Henatriakontyylihappo (C31)  Lakkerihappo (C32)  Psylliinihappo (C33)  Geddiinihappo (C34)  Keromuovihappo (C35)  Heksatriakontyylihappo (C36) 
Omega-1: Undekyleenihappo (11:1)
Omega-3:  Alfalinoleenihappo (18:3)  Rumeleenihappo (18:3)  Parinaarihappo (18:4)  Stearidonihappo (18:4)  Eikosapentaeenihappo (20:5)  Dokosaheksaeenihappo (22:6) 
Omega-5:  Myristoleiinihappo (14:1)  Granaattiomenahappo (18:3)  Trumpettipuuhappo (18:3) 
Omega-6:  Linolihappo (18:2)  γ-linoleenihappo (18:3)  Kehäkukkahappo (18:3)  Pinoleenihappo (18:3)  Dihomo-γ-linoleenihappo (20:3)  Podokarpiinihappo (20:3)  Arakidonihappo (20:4)  Dokosatetraeenihappo (22:4) 
Omega-7:  Palmitoleiinihappo (16:1)  Vakseenihappo (trans-18:1)  Rumeenihappo (18:2)  Paulliinihappo (20:1) 
Omega-9:  Oleiinihappo (18:1)  Elaidiinihappo (trans-18:1)  Eikoseenihappo (20:1)  Erukahappo (22:1)  Nervonihappo (24:1)  Meadin happo (20:3) 
Omega-12: Petroseliinihappo (18:1)
Parinaarihappo

| Parinaarihappo |
| --- | --- |

Tunnisteet
IUPAC-nimi:  (9Z,11E,13E,15Z)-oktadeka-9,11,13,15-tetraeenihappo
CAS-numero:  18427-44-6
PubChem CID:  5460995
SMILES:  O=C(O)CCCCCCC/C=C\C=C\C=C\C=C/CC
Ominaisuudet
Molekyylikaava:  C18H28O2
Moolimassa:  276,41372 g/mol
Sulamispiste:  85–86 °C
Parinaarihappo (eng. Parinaric acid) (joko alpha tai beeta) on konjugoitunut monityydyttymätön rasvahappo, jossa on neljä konjugoitunutta kaksoissidosta ja 18 hiiliatomia. Yhdisteen löysivät vuonna 1933 Tsujimoto ja Koyanagi. Yhdistettä on löydetty muun muassa Parinarium laurinum -puun siemenistä, mummonpalsamin (Impatiens balsamina) siemenistä ja korallihaarakkaasta (Clavulina cristata) sekä Sebastiana brasiliensis -tyräkkikasvin siemenistä. Yhdistettä voidaan myös syntetisoida kemiallisesti alfalinoleenihaposta.
Parinaarihappoa käytetään lipidi–lipidi-vuorovaikutuksen molekyylitutkimuksessa ja veriseerumin ja veriplasman rasvahappojen konsentraation määrityksessä sekä ruoan proteiinien ja oluen hydrofobisuuden ja vaahtoamisen tutkimuksessa. Parinaarihapon on myös havaittu tuhoavan leukemiasoluja.
Alfa-parinaarihapon CAS-numero on 593-38-4 ja beeta-parinaarihapon CAS-numero on 18841-21-9.
Aiheesta muualla

PubChem: Alpha-parinaric acid (englanniksi)
CaymanChem: cis-Parinaric Acid eli α-Parinaric Acid (englanniksi)
PubChem: Beta-parinaric acid (englanniksi)
Jakarandahappo

| Jakarandahappo |
| --- | --- |

Tunnisteet
IUPAC-nimi:  (8Z,10E,12Z)-Oktadeka-8,10,12-trieenihappo
CAS-numero:  28872-28-8
PubChem CID:  5282817
SMILES:  O=C(O)CCCCCC/C=C\C=C\C=C/CCCCC
Ominaisuudet
Molekyylikaava:  C18H30O2
Moolimassa:  278,43 g/mol
Sulamispiste:  44 °C
Jakarandahappo (eng. Jacaric acid) on konjugoitunut monityydyttymätön rasvahappo, jonka sulamispiste on 44 astetta. Yhdistettä esiintyy runsaasti jakaranda-kasvin siemenissä, joissa sen pitoisuus on 36 %.
Aiheesta muualla

Jacaric acid in PubChem
Tampereen seurakuntayhtymä

Tampereen seurakunnat:

1. Tuomiokirkkoseurakunta


2. Harjun seurakunta


3. Eteläinen seurakunta


4. Messukylän seurakunta.


Lisäksi Tampereen ruotsalainen seurakunta toimii koko kaupungin alueella.
Tampereen seurakuntayhtymä on viiden Tampereen alueen itsenäisen evankelis-luterilaisen seurakunnan muodostama yhtymä, jonka perussäännön yhteinen kirkkovaltuusto hyväksyi 12. kesäkuuta 2014. Yhtymään kuuluvat 7. tammikuuta 2014 alkaen Tampereen Eteläinen seurakunta, Harjun seurakunta, Messukylän seurakunta, Tampereen ruotsalainen seurakunta ja Tampereen tuomiokirkkoseurakunta. Samassa yhteydessä lakkautettiin Aitolahden seurakunta, Hervannan seurakunta, Härmälän seurakunta, Kalevan seurakunta, Messukylän seurakunta, Pyynikin seurakunta, Teiskon seurakunta, Viinikan seurakunta ja Tuomiokirkkoseurakunta.
Tampereen seurakuntayhtymän seurakunnilla oli vuoden 2025 tammikuussa yhteensä 143 439 jäsentä, mikä vastasi noin 55,1 prosenttia tamperelaisista. Jäsenmäärä on ollut viime vuodet laskussa.
Tampereen kaikki viisi seurakuntaa ovat toiminnallisesti itsenäisiä yksiköitä, joita kutakin johtaa kirkkoherra yhdessä joka neljäs vuosi yleisillä vaaleilla valittavan seurakuntaneuvoston kanssa. Yhdessä seurakunnat muodostavat Tampereen evankelis-luterilaisen seurakuntayhtymän. Yhtymässä huolehditaan seurakuntien taloudesta kokonaisuudessaan, henkilöstöhallinnosta, yhtymän yhteisestä hallinnosta, kiinteistöistä, hautausmaista, kirkonkirjojen pidosta, viestinnästä ja tietohallinnosta. Seurakunnilla on myös yhteisiä toimintamuotoja: perheneuvonta, sairaalasielunhoito, diakonia-, nuoriso- ja oppilaitostyö, varhaiskasvatus ja yhteiskunnallinen työ.
Hallinto

Seurakuntayhtymän ylin päättävä elin on yhteinen kirkkovaltuusto (YKV), jonka 51 jäsentä edustavat seurakuntia. Jokaisesta seurakunnasta valitaan vaaleissa edustajia suhteessa sen jäsenmäärään. Seurakuntayhtymän yhteisessä kirkkoneuvostossa (YKN) on puheenjohtaja, jonka Tampereen hiippakunnan tuomiokapituli valitsee yhtymän kirkkoherroista, sekä yhdeksän yhteisen kirkkovaltuuston valitsemaa jäsentä. Yhteinen kirkkoneuvosto on yhteisen kirkkovaltuuston alainen valmistelu-, toimeenpano- ja hallintoelin.
Hautausmaat

Tampereen seurakuntayhtymä pitää yllä useita hautausmaita:
Kalevankankaan hautausmaa sijaitsee harjulla Kalevanharjun kaupunginosassa.
Lamminpään hautausmaa sijaitsee Länsi-Tampereen Lamminpäässä. Lamminpään hautausmaata sanotaan myös Saarikorven hautausmaaksi, koska hautausmaa perustettiin Saarikorven torpan maille.
Vatialan hautausmaa sijaitsee Kangasalan kunnan puolella, lähellä Tampereen rajaa. Hautausmaalla on Viljo Revellin suunnittelema siunauskappeli.
Messukylän hautausmaa on kolmen hautausmaan nimi, joista käytössä ovat keskinen hautausmaa Messukylän koulun viereessä ja Messukylän kirkon vieressä sijaitseva hautausmaa. Messukylän vanha hautausmaa Messukylän vanhan kirkon kirkkomaata käytettiin vuoteen 1860 asti.
Aitolahden hautausmaa sijaitsee Aitolahden vanhan kirkon yhteydessä Aitoniemen kaupunginosassa.
Teiskon hautausmaa sijaitsee Teiskon kirkon vieressä.
Tampereen vanha hautausmaa sijaitsee  Pyynikin kirkkopuistossa ja se on kaupungin puistoaluetta, joten se ei ole seurakuntien hoidossa.
Aiheesta muualla

Tampereen seurakunnat
| n k Tampereen seurakuntayhtymä |
| --- | --- |
Seurakunnat:  Eteläinen seurakunta  Harjun seurakunta  Messukylän seurakunta  Ruotsalainen seurakunta  Tuomiokirkkoseurakunta 
Herätysliikkeet:  Tampereen Luther-talo  Tampereen rauhanyhdistys  Toimelan kesäkoti  Uusi Verso 
| Auktoriteettitunnisteet  |
| --- | --- |
Kansainväliset:  ISNI 
Kansalliset:  Suomi (KANTO) 2
Woke

Yhdysvaltalainen kongressiedustaja Marcia Fudge vuonna 2018 pitelemässä paitaa, jossa lukee ”Pysy valveilla – äänestä”.
Woke (lausutaan englanniksi /woʊk/) tarkoittaa valveutuneisuutta tai henkilön yhteiskunnallista tiedostamista. Wokessa välitetään vähemmistöistä, syrjinnästä ja vihapuheesta. Sana on alun perin peräisin Yhdysvaltain afroamerikkalaisen väestön 1920-luvulla käyttämästä englannin muodosta, jossa sillä viitattiin hereillä olemiseen.
Peräisin Yhdysvalloista

Woke-käsite tuli suuren yleisön tietoisuuteen vuodesta 2014 alkaen Black Lives Matter -liikkeen yhteydessä. 2010-luvun lopulla Yhdysvaltain konservatiivinen oikeisto alkoi käyttää wokea halveksuvana ilmaisuna, jolla viitattiin erilaisiin aatteisiin, kuten identiteettipolitiikkaan ja intersektionaaliseen feminismiin. Niiden ajateltiin liittyvän arvoliberalismiin tai amerikkalaiseen vasemmistoon. Käsitteen synonyymina Yhdysvalloissa alettiin käyttää ilmaisua social justice warrior (suom. 'sosiaalisen oikeudenmukaisuuden soturi').
The Economist -lehden mukaan vuonna 2015 liikkeelle lähtenyt woke-aalto saavutti huippunsa Yhdysvalloissa vuosina 2021–2022, minkä jälkeen se alkoi hiipua. Esimerkiksi The New York Times kirjoitti valkoisesta etuoikeudesta yli kuusi kertaa useammin vuonna  2020 verrattuna vuoteen 2023.
Etymologia

Woke on alun perin Yhdysvaltain afroamerikkalaisen väestön slangissaan käyttämä verbin wake ’herätä’ partisiipin perfekti (yleiskielen woken) jota käytetään myös adjektiivin awake merkityksessä. Woke on suomeksi sananmukaisesti ’herännyt’ tai ’hereillä oleva’. Esimerkiksi Harlemissa 1920-luvulla järjestettyä tapahtumaa, joka järjestettiin viidestä iltapäivällä aamuviiteen asti, nimitettiin sanoilla "Stay Woke Ball".
Vuonna 1938 blueslaulaja Leadbelly käytti sanaa kappaleessaan ”Scottsboro Boys”, joka kertoi tapauksesta, jossa yhdeksää afroamerikkalaista poikaa syytettiin kahden valkoisen naisen raiskaamisesta. 1900-luvun puoliväliin mennessä sana alkoi tarkoittaa mustan väestön keskuudessa tietoista, valveutunutta henkilöä.
Lehdistössä woke-sana esiintyi vuonna 1962, kun The New York Timesin artikkelissa kirjoitettiin valkoisten jazz-harrastajien lainaamasta Harlemin mustien slangista. Vuonna 1971 mustasta johtajasta Marcus Garveysta kertovassa musikaalissa esiintyi sanonta stay woke, ’pysy valveilla’.
Woke-sana eurooppalaisessa keskustelussa

Woke-käsite tuli muuttuneessa muodossaan myös eurooppalaiseen poliittiseen keskusteluun vuonna 2021. Poliittisissa kannanotoissa sanaa käytettiin kielteisessä merkityksessä kuvaamaan etnisiin ryhmiin ja yhteiskunnallisiin kysymyksiin liittyvien vaatimusten menemisestä liian pitkälle. Suomessa wokeismia vastaan puhui muun muassa perussuomalaisten Jussi Halla-aho.
Tutkija Evan Smithin mukaan Britanniassa woke-sanaa on käytetty kuvaamaan laajaa kirjoa ajatuksia ja liikkeitä, jotka ajavat yhteiskunnallista oikeudenmukaisuutta, esimerkiksi antirasismia, intersektionaalista feminismiä, transssukupuolisten oikeuksia tai brittiläisen imperiumin historian kriittistä tarkastelua. Useat konservatiivipuolueen edustajat sekä iltapäivälehdet arvostelivat kulttuurilaitoksia ja tutkijoita, jotka olivat ottaneet esille esimerkiksi entisen pääministerin Winston Churchillin näkemykset roduista. Myös yleisradioyhtiö BBC:n ohjelmat saivat osakseen arvostelua ja poliitikot puhuivat rahoituksen katkaisemisesta. Politiikan asiantuntijoiden mukaan taustalla vaikutti äänestäjien saaminen takaisin Brexitin jälkeisessä tilanteessa, jossa monet olivat siirtyneet äänestämään työväenpuoluetta. Joidenkin mukaan kannat toimivat konservatiiveja vastaan tilanteessa, jossa kansakunta on muuttunut arvoiltaan ja etnisyyksiltään entistä moninaisemmaksi.
Ranskan opetusministeri Jean-Michel Blanquer sanoi vuonna 2021, että ”USA:sta maahantuotu woke-aate on täysin [Ranskan] tasavaltaa vastaan”. Ranskan tasavallan katsotaan edustavan rodun, sukupuolen ja uskonnon ylittävää egalitarismia. Blanquerin mukaan woke-aate johti vastareaktioon, jossa Yhdysvalloissakin Donald Trump nousi valtaan. Siksi Ranskan ja sen nuorison pitäisi voida välttää se. Sata yliopistomaailman edustajaa tuki Blanqueria Le Monde -lehdessä julkaistussa avoimessa kirjeessään ja arvosteli Pohjois-Amerikan kampuksilta tuotuja postkolonialistisia ja muita teorioita. Ranskan presidentti Emmanuel Macron sanoi heinäkuussa 2021 antamassaan haastattelussa, että woke-kulttuuri muuttaa Ranskaa rodullistetummaksi.
Kommentaattorien mukaan Macronin ja Blanquerin kantojen tarkoitus oli kerätä konservatiivisia ja oikeistolaisia ääniä heidän keskustalaiselle La République En Marche! -puolueelleen. Macron esitti kannanottonsa ennen presidentinvaaleja, joissa hänen vastustajinaan oli laitaoikeiston ehdokkaita. Kriitikoiden mielestä ranskalaiset poliitikot ovat tuoneet Yhdysvalloista republikaanien retoriikan. Postkolonialististen tutkijoiden ja aktivistien mielestä ranskalainen käsitys värisokeudesta suosii valkoisuutta. Heidän mielestään Blanquerin politiikka on mielipidevainoa, joka kohdistuu Ranskassa vaikeaan keskusteluun vähemmistöistä. Esimerkiksi toimittaja ja kommentaattori Rokhaya Diallon mielestä poliitikkojen pitäisi kiinnittää huomionsa woken sijasta rasismin ja seksismin vastustamiseen. Macronin linjan puolustajien mukaan taas Ranskan sekularismi (ransk. laïcité) on tarkoitettu syrjintää vastaan. Heidän mukaansa ranskalaisen tasavaltalaisuuden ihanne ei rajoita yksilöitä heidän synnyinyhteisönsä edustajiksi, esimerkiksi muslimeiksi.
Vastauksia arvosteluun

Woke-sanan laajentunut merkitys julkisuudessa on herättänyt arvostelua. Afroamerikkalaisten tilanteeseen liittynyt sana muuttui internet-ilmiöksi. Tämän myötä sanan alkuperäinen merkitys on arvostelijoiden mukaan kadotettu. Sanan muuttamista haukkumasanaksi on tarkasteltu mustien kulttuurin hyväksikäyttönä ja afroamerikkalaisten vastaisuutena.
Woke-sanan käyttöä laajaa aatekirjoa kuvaavana poliittisena sanana on arvosteltu epätarkkuudesta. Sanan halventavaa käyttöä on väitetty republikaanisen puolueen ja muun konservatiivisen oikeiston käyttämäksi strategiaksi, jolla huomio kiinnitetään todellisista ongelmista muualle ja jolla saadaan etenkin etnisten vähemmistöjen esittämät vaatimukset näyttämään äärimmäisiltä. Vastaavaa taktiikkaa oli käytetty 1990-luvulla mustamaalaamalla poliittisen korrektiuden käsite.
Historioitsija Thomas Zimmerin mukaan wokea käytetään 2020-luvulla poliittisena leimana mille tahansa asialle, josta konservatiivit eivät pidä. Historian professori Seth Cotlarin mukaan woke-sanan korostus on osa republikaanisen puolueen viestiä valkoisille äänestäjille. Cotlarille haukkumasana woke kuvaa valkoista takaiskupolitiikkaa, jossa normaali kulttuurinen muutos esitetään kielteisenä. Toimittaja Perry Bacon Jr:n mukaan vaientamiskulttuurista puhuminen on helppoa siksi, että sillä ei ole täsmällistä määritelmää. Bacon Jr:n mukaan strategiana on esittää laaja kirjo aatteita ja toimintatapoja ”liian wokena” ja väittää, että niiden arvostelija joutuu vaiennetuksi.
Kolumnisti ja demokraattien poliittinen analyytikko Ed Kilgore kirjoitti vuonna 2021, että anti-wokeness-politiikka antaa republikaaneille ja heidän kannattajilleen tilaisuuden esiintyä uhreina eikä etuoikeuksiaan puolustavina kulttuurisotureina. Kilgoren mielestä oikeistokonservatiivit politisoivat näin kaikki oletetutkin perinteen vastaisuudet samalla yliherkkyydellä, jonka he yhdistävät woke-ajatteluun. Kun republikaanit eivät onnistu menestymään vaaleissa taloudellisilla teemoilla, he ottavat aseekseen kulttuurin. Kilgoren mukaan pahinta tilanteessa on se, että ennakkoluulojen lietsominen raivaa tietä ekstremismille ja vastapuolen toiminnan rajoittamiselle, mistä perinteiset konservatiivit ovat Kilgoren mukaan varoittaneet.
Toimittaja Patrik Haverisen mukaan Yhdysvaltain äärimmäisen jakautuneessa poliittisessa ilmapiirissä vastapuolen ajattelu nähdään yhtenäisenä pakettina. ”Tällöin demokratian perusarvojen ja ihmisoikeuksien puolustaminen sekoittuu tarpeetta täysin erillisiin, oman huomionsa ansaitseviin debatteihin poliittisesta korrektiudesta ja cancel-kulttuurista. [– –] Millä logiikalla ihmisoikeuksien puolustaminen on ääriajattelua?” The Guardianin Steve Rosen mukaan woke-sanan merkitys on kääntynyt päälaelleen ja siitä on tullut niin sanottu koirapilli eli rasismin puolustajien käyttämä kiertoilmaisu.
Suomalaisia vastauksia arvosteluun

Robert Fonsén kirjoitti Demokraatti-lehden kolumnissa 2021, että mielipidekirjoituksissa woke-sana liittyy karikatyyrien muodostamiseen ja olkiukkoihin. Kun sanaa käytetään viittaamaan monimuotoiseen kirjoon aatteita, se menettää merkityksensä. Fonsénin mukaan samalla tavoin kuin värisokeus estää rasismin näkemisen ja siten rasismista puhumisen, woke-sanaan liitetyt harhakäsitykset estävät aidon keskustelun.
Helsingin yliopiston professori Suvi Keskisen mukaan woke-käsitteen käyttö Suomessa sellaisenaan on ongelmallista. Hänen mukaansa Yhdysvalloissa rotuerotteluun liittyvä historia ja yhteiskunnalliset liikkeet ovat erilaisia kuin Suomessa. Käsitteillä antirasismi ja intersektionaalinen feminismi on selkeämpi sisältö. Keskisen mukaan niin sanotussa woke-keskustelussa on kyse vanhojen valtarakenteiden purkamisesta, mikä nostattaa vastustusta. Keskustelu voi olla ärhäkkää, koska muutoksen tarvetta ei välttämättä huomata valtasuhteiden vuoksi. Keskusteluun kuitenkin liittyy tavoite, että kaikki olisivat tulevaisuudessa tasa-arvoisia.
Kirjailija Tuukka Sandström kirjoitti kulttuurilehti Särön sivuilla vuonna 2021 julkaistussa esseessään, että suuren osan woke-käsitteeseen liittyvistä kohuista voi nähdä huomion kiinnittämisenä pois rasismista. Siksi tiedotusvälineissä esillä olevissa kohuissa ”liioitellaan antirasististen aktivistien valtaa jopa absurdein vertauksin”. Sandströmin mukaan rasisminvastaisen liikkeen tulisi myös katsoa peiliin ja puhua enemmän taloudellisista rakenteista. Hänen mukaansa puhetapojen ja muiden symbolisten tekojen ympärille kiertyvä rasismikeskustelu on edullinen rasismin kieltäjille. Tunnepuhe ja loukkaantuminen on helppo kääntää antirasismia vastaan.
Toimittaja Jussi Ahlrothin mukaan woke-sanan nykyinen käyttö on ”pelkkä keino sotkea keskustelua, strategista harhaanjohtamista”. Kun esimerkiksi elokuvassa on ei-valkoisia näyttelijöitä, sen väitetään olevan wokea, elokuvan politisoimista ja oman ryhmän etujen ajamista. Ahlrothin mukaan on huonoa ajattelua ja argumentointia väittää oikeudenmukaisuuden olevan pelkkiä etunäkökohtia tai että asiat olisivat ennestään epäpoliittisia. Kun kovaa kielenkäyttöä vähemmistöistä ja huonoa käytöstä aletaan hyväksyä entistä enemmän, se voi ulottua myös perusoikeuksia koskevaan lainsäädäntöön.
Osa tutkijoista, toimittajista ja aktivisteista katsoo, että wokeen liitetyssä kulttuurisodan käsitteessä ei ole kyse aatteiden törmäyksestä vaan retoriikasta, jolla itsensä uhatuksi tuntevat vallankäyttäjät luovat jakoa omaan puoleen ja vastapuoleen. Dosentti Tuija Saresman mukaan haavoittuvassa asemassa olevien ihmisoikeuksien puolustamista ei voi luonnehtia sotimiseksi. Sen sijaan hyökkäyksiä näitä oikeuksia vastaan voi nimittää hyökkäyssodaksi. Jos sanaa käytetään kattokäsitteenä, tulisi Saresman mukaan muistaa että toinen osapuoli joutuu usein mukaan tahtomattaan. Saresman mukaan arvokonservatiivit ja oikeistopopulistit pyrkivät nostamaan kannatustaan nimeämällä vastustajaksi esimerkiksi woke-aatteen ja luomalla kuvaa että se olisi hyvinkin uhkaava. Todellisuudessa vastustetaan pyrkimystä entistä tasa-arvoisempaan yhteiskuntaan.
Woke-asenteiden yleisyys Suomessa

Tutkija Oskari Lahtisen tutkimus yhdistettiin Helsingin Sanomien lokakuussa 2022 julkaisemaan artikkeliin, joka linkitettiin kyselyyn otsikolla: "Kuinka woke olet? Tee testi, joka perustuu tutkijan mittariin". Siinä vastattiin "ajankohtaisiin woke-asenteiden väitteisiin" viisiportaisella asteikoilla. Lahtinen havaitsi, että kolme viidestä naisesta oli ”woke-myönteisiä”, kun taas miehistä vain yksi seitsemästä oli woke-henkinen. Kyselyn tulosten mukaan Vasemmistoliiton äänestäjät keräsivät eniten woke-pisteitä, Perussuomalaisten äänestäjät vähiten. Enemmän woke-pisteitä saaneet olivat muita ahdistuneempia, masentuneempia ja vähemmän onnellisia. Lahtisen mukaan woke-asenteet sinänsä eivät kuitenkaan aiheuta mielenterveysongelmia, vaan vasemmistolaisesti ajattelevilla ihmisillä ylipäätään on niitä keskimääräistä enemmän. Vuonna 2024 Nuorisotutkimusseuran erikoistutkijan Antti Kivijärvi totesi, että Suomessa nuorten naisten arvot ovat viime kymmenen vuoden aikana liikkuneet aiempaa liberaalimpaan suuntaan. Miesten kohdalla vastaavaa kehitystä ei ole tapahtunut, vaan heidän arvonsa ovat pysyneet entisellään.
Toisessa Lahtisen tutkimuksessa mittattiin woke-ideologian kannatusta Turun yliopistossa. Hänen mukaansa woke tarkoittaa hereillä olemista tai tiedostavuutta. Lahtinen kutsuu tutkimuksessaan woke-asenteita kriittisen sosiaalisen oikeudenmukaisuuden asenteiksi. Hänen tutkimuksessaan eniten woke-pisteitä saivat psykologian ja sosiaalitieteiden opiskelijat ja humanististen tieteiden henkilökunta. Vähemmän pisteitä saivat puolestaan luonnontieteiden opiskelijat ja kauppatieteiden henkilökunta.
Aiheesta muualla

Kuvia tai muita tiedostoja aiheesta Woke Wikimedia Commonsissa
Onko Yle kallellaan? Miksi Katariina Sourin teos kohautti? Aatehistorioitsija Ari Helo ja kielitieteilijä Janne Saarikivi keskustelevat Verkkouutisten YouTube-haastattelussa toimittaja Sanna Ukkolan kanssa wokesta ja intersektionaalisuudesta.
Vesterinen, Jamie: Elämä yliopistossa ei ole oikeasti taistelua sananvapaudesta woken ja feminismin ikeessä. Yle uutiset 10.2.2023.
Laulaja Erykah Badu lontoolaisessa katutaideteoksessa.
Black Lives Matter -mielenosoitus Kanadassa 2020.
Yhdysvaltain sisällissodan kenraali Robert E Leen patsas poistettiin New Orleansissa 19.5.2017.
Elohopeatiosyanaatti

| Elohopeatiosyanaatti |
| --- | --- |

Tunnisteet
CAS-numero:  592-85-8
PubChem CID:  16685035 ja 521871 11615, 16685035 ja 521871
Ominaisuudet
Molekyylikaava:  Hg(SCN)2
Moolimassa:  316,77
Ulkomuoto:  Valkoinen tai kellertävä aine
Sulamispiste:  165 °C (hajoaa)
Tiheys:  3,71 g/cm3
Liukoisuus veteen:  690 mg/l
    
Elohopeatiosyanaatti (Hg(SCN)2) on elohopea- ja tiosyanaatti-ionien muodostama epäorgaaninen ioniyhdiste. Yhdistettä käytetään muun muassa analyyttisessä kemiassa.